Dorothy Pietersz-Janga
Dorothy M.E. Pietersz-Janga (Rincon, Boneiru 10 di sèptèmber 1955) ta un polítiko kurasoleño di partido MFK. E tabata minister di Salú, Medio Ambiente i Naturalesa di 14 di yüni 2021 te 8 di mart 2023.

Bida 
Pietersz-Janga a nase na Rincon, Boneiru i a lanta na Kòrsou. E ta inisia su karera profeshonal na Landslaboratorium i aki e ta kompleta na 1980 su estudio komo analista kliniko-kimiko. Na 1984 e ta kontinua pa studia medisina na Universidat di Groningen i ta gradua na 1992. Seguidamente e tabata pa 28 aña dòktor di kas na Tera Corá, Bandabou.

Na 2010 Pietersz-Janga ta uni na partido MFK. E tabata aktivo den su direktiva desde 2012 i a fungi komo presidente entre 2018 i 2020. Na kuater okashon e tabata kandidato elektoral pa Parlamento di Kòrsou. Fin di 2015 e ta gradisi pa motibunan profeshonal pa e asiento parlamentario, komo susesor di Monique Koeyers-Felida. Na elekshon di 2021 el a logra 120 voto personal, okupando posishon 23 riba lista di MFK. Ku e formashon di Gabinete-Pisas II el a keda nombrá minister di Salú, Medio Ambiente i Naturalesa. Dia 8 di mart 2023 e ta entrega su retiro na gobernador Lucille George-Wout pa motibu di metementu den e kaso di korte kontra dos eks-direktor di Bureau Ziektekostenvoorzieningen (BZK).

Desde 2020 Pietersz-Janga ta viuda di Michel Ruben Pietersz.

Hende
Polítiko di Kòrsou